Sonos Move 2 får stereolyd

Sonos udsender en opdateret udgave af den transportable højttaler Sonos Move i slutningen af september. Det fortæller mediet The Verge, der også har fået fingrene i billedet foroven.

Som det ses på billedet ligner designet grundlæggende forgængeren. Men den arver også ny betjening fra Sonos Era-højttalerne og så er den i øvrigt forbedret på alle måder. Eksempelvis er batteritiden mere end fordoblet.

Den helt store nyhed er dog, at Sonos Move 2 vil kunne spille i stereo. Originalen kunne udelukkende spille i mono. Ligesom Era 100 har Move 2 nemlig to vinklede højttalerenheder. Den har naturlig også en woofer, der leverer bassen.

Ifølge The Verge vil Move 2 have en imponerende batterilevetid på 24 timers afspilning. Det er mere end dobbelt op i forhold til den nuværende Move, der dør efter 10 timer. Move 2 er også – ligesom Era-højttalere – designet til at bruge mindre strøm i stand-by.

Den vil også arve betjeneningen fra Era 100 og 300, inklusive den dedikerede volumenkontrol.

En anden forbedring er Bluetooth-forbindelsen. I modsætning til den nuværende, kan Bluetooth og wifi være aktiv på samme tid. Det betyder, at man kan sende Bluetooth-lyd ud på alle hjemmets højttalere gennem Move 2.

Der er også mulighed for at tilslutte en ekstern lydenhed via USB-C stikket. Det kræver dog en adapter.

The Verge fortæller videre, at Sonos Move 2 kommer i tre farver, nemlig sort, hvid og olivengrøn. Den bliver 50 dollars dyrere end den nuværende model – hvilket nok vil få den den op på 3.899 kroner herhjemme.

Læs også – Anmeldelse: Sonos Era 100 er en overlegen forbedring.

Sonos Move 2 får stereolyd