TEST: Sonos Play er den pæne mellemvej – men prisen er svær at sluge

Sonos Play rammer et hul i Sonos-sortimentet, der faktisk har stået åbent i årevis. Den lægger sig mellem den lille Roam og den store Move 2. Den er mere seriøs end Roam, men ikke så voldsom som Move 2. Den er lækker, gennemført og nem at holde af. Faktisk næsten irriterende nem at holde af.

For Sonos Play er en af den slags højttalere, man får lyst til at have stående fremme. Designet er blødt, enkelt og næsten nuttet, og den lille plastik-loop er ikke bare en gimmick. Den gør højttaleren lettere at bære rundt på, og den gør det faktisk også realistisk at hænge den på en krog, en gren eller bare slæbe den med uden at fumle. Det lyder som en lille ting. Det er det ikke.

Problemet er bare, at Sonos samtidig tager sig rigtig godt betalt.

Designet er et rent pletskud

Sonos Play er ikke flashy. Den prøver ikke at ligne outdoor-gear, og den prøver heller ikke at ligne et møbel. Den lander et sted midt imellem, og det klæder den. Det er en højttaler, der både kan stå pænt i hjemmet og tages med ud uden at virke malplaceret. Den medfølgende USB-C-ladestander hjælper også på den følelse. Den giver Play en fast plads, så den ikke bare ender som endnu en løs gadget på køkkenbordet.

Betjeningen er mere Roam end Move 2.

Fiks lille strop, der kan gemmes væk.

Via USB-C stikket kan man bruge den som powerbank.

Ladestanderen matcher farven på stroppen.

Sonos Move 2, Play og Roam.

Jeg kan virkelig godt lide den tilgang. Sonos Play føles mere som et rigtigt produkt end som en mobil kompromisløsning.

En Sonos-højttaler, der giver mening på farten

Men det mest interessante ved Sonos Play er ikke nødvendigvis, hvordan den ser ud. Det er, hvordan Sonos forsøger at gøre deres system mere brugbart uden for hjemmet.

Den største nyhed er, at man nu kan gruppere flere kompatible Sonos-højttalere direkte via Bluetooth, når man er væk fra wifi. Ifølge Sonos kan man forbinde Sonos Play til telefonen og derefter synkronisere op til tre ekstra Sonos Play- eller Move 2-højttalere ved at holde play/pause nede. Det er en reel nyhed, fordi Sonos i årevis har været suveræne i hjemmet, men langt mindre fleksible, når festen rykkede ud på terrassen, i parken eller sommerhuset.

Sonos kalder den selv den mest alsidige højttaler i systemet, og lige præcis på det punkt er der faktisk noget om snakken.

Et par giver stor stereolyd

Sonos placerer selv Play som en højttaler med “rich stereo sound”, og ifølge materialet er den bygget med to vinklade diskanter, en midwoofer og dobbelte passive radiatorer for at levere bredere stereoperspektiv og dybere bas i et kompakt kabinet. Sonos nævner også 180 graders lydspredning, hvilket passer godt til idéen om en højttaler til mindre grupper både inde og ude.

Og det er også den oplevelse, den lægger op til: mere fylde og mere pondus end Roam, men uden at nærme sig den større tyngde, som Move 2 kan levere alene på fysisk volumen. Det er ikke en kritik. Det er bare virkeligheden. Til gengæld er Play lydmæssigt i en helt andet niveau end den mindre Roam, der nærmest lyde som legetøj i direkte sammenligning.

Sonos Play lyder godt. Men den lyder ikke så godt, at prisen føles oplagt. Ikke når Move 2 findes i samme univers og giver en væsentlig mere autoritær lyd. Sonos Play er derfor ikke højttaleren, man køber for maksimal lyd pr. krone. Den køber man for balancen mellem design, størrelse, mobilitet og systemfunktioner.

Når to Sonos Play parres i stereo, folder lyden sig virkelig ud.

Når man sætter to Sonos Play sammen i stereo, løfter den sig til gengæld for alvor. Det er først her, man mærker, hvor stor og fyldig den faktisk kan lyde. Lydbilledet åbner sig markant, der kommer mere bredde, mere luft og en langt mere overbevisende fornemmelse af rum i musikken. Det klæder Play virkelig godt, fordi den i forvejen har en behagelig og voksen klang. Med to Sonos Play i stereo begynder den pludselig at lyde som et langt større setup, end størrelsen ellers lægger op til.

Prikken over i’et ville dog være, hvis Sonos også lod to Play-højttalere kobles sammen i ægte stereo via Bluetooth, når man er væk fra wifi. For netop her ville Play for alvor kunne sætte sig tungt på rollen som den perfekte Sonos-højttaler til livet på farten. Men der går grænsen altså. Ærgerligt nok.

De små ekstra detaljer er faktisk ret stærke

Der er også flere små ting, som er værd at nævne. Sonos Play er IP67-certificeret, den leverer op til 24 timers batteritid, den understøtter Automatic Trueplay, og den kan også bruges som powerbank til telefonen. USB-C stikket på bagsiden gør det også muligt at bruge Play som forbindelsesled mellem en ekstern lydkilde – for eksempel en pladespiller – og Sonos-højttalerne i hjemmet. Det kræver dig lige en line-in adapter, der står i 189 kroner ekstra.

Det er ikke nødvendigvis overskriftsstof hver for sig. Men samlet gør det Sonos Play til en mere gennemtænkt pakke. Derudover lover Sonos, at batteriet er udskifteligt, hvilket er mere interessant end det måske lyder, fordi det peger på en højttaler, der ikke bare er tænkt som et par års forbrugselektronik.

Men Sonos slipper ikke for kritik

For der er noget ved Sonos’ prissætning, der skurer. 2.599 kroner er mange penge for en bærbar højttaler i denne størrelse. Det er ikke, fordi Sonos Play ikke er god. Det er den. Det er bare svært ikke at sidde med følelsen af, at Sonos endnu en gang har ramt designet, funktionerne og oplevelsen bedre end de har ramt værdien. Og når man lægger den pris for en højttaler, så er det ærligt talt smånærigt, at der ikke følger en rigtig oplader med. Den skal også tilkøbes, formedelst 249 kroner. Det er sådan en detalje, der får et ellers lækkert premium-produkt til at føles en anelse for kalkuleret.

Sonos Play er en virkelig vellykket højttaler. Den ser fremragende ud, den er let at holde af, og den føles som et mere modent og mere brugbart produkt end de fleste små transportable højttalere på markedet.

Den nye mulighed for at gruppere flere højttalere direkte over Bluetooth er den slags funktion, der faktisk flytter noget. Og kombinationen af design, loop, ladestander og Sonos-funktionalitet gør Play til en af de mest interessante bærbare højttalere, Sonos har lavet.

Men prisen er høj. Og når der ovenikøbet ikke følger en oplader med, bliver det svært ikke at rynke på næsen.

TEST: Sonos Play er den pæne mellemvej – men prisen er svær at sluge